Bestyrelsens beretning 2019
Konstituering
Bestyrelsen konstituerede sig efter generalforsamlingen i 2018 med 
Aase Møller som formand
Allan Chor som næstformand og webmaster
Anders Møller Andersen som medlem af vejudvalget
Lis Dahl som kasserer og repræsentant i Sammenslutningen af sommerhusgrundejerforeninger i Jammerbugt Kommune
Torben Andersson som sekretær 
Suppleant Birthe Fisker, som også har deltaget i bestyrelsesmøder.

Bestyrelsen har i perioden afholdt 2 bestyrelsesmøder og har ellers holdt kontakten via mails og telefon. Bestyrelsen har beskæftiget sig med følgende opgaver:

Vedligeholdelse af veje og trafiksikkerhed 
Bestyrelsen har på møderne og også mellem møderne drøftet vedligeholdelsen af vejene og finder, at vejene samlet set er i en acceptabel stand. Redningsvej Nord og Munkens Vej er som oftest i rigtig god stand, det samme gælder sidevejene bl.a. med hensyn til fjernelse og udjævning af midterrabatterne. 

I forbindelse med Stofas gravearbejde og nedlægning af fiberkabler er vejene blevet bredere og udsynet bedre, fordi det har været nødvendigt at beskære beplantning langs vejene. Med det formål at fastholde gode oversigtsforhold og højne sikkerheden, særligt for gående og cyklister, er bestyrelsen blevet enige om at foreslå generalforsamlingen, at der gennem en kontingentforhøjelse åbnes mulighed for en beskæring af beplantning af langs den side af Redningsvej Nord, som ligger i grundejerforeningens område.

Mobil- og bredbåndsdækning
Siden generalforsamlingen i 2018 har Stofa nedlagt fiberkabler. Det er bestyrelsens indtryk, at oplevelsen af tilfredshed med produktet varierer, blandt andet fordi at nogle af de lovede abonnementsordninger ikke blev realiserede, fx muligheden for periodisk nedlukning uden for store gebyrer. Vi håber, at sammenslutningen af sommerhusejere kan mobiliseres til at gå i dialog med Stofa for at sikre vilkår, som er tilpasset sommerhusmarkedets mere generelle efterspørgsel også. Alternativ kan der findes en anden udbyder, da Stofa ikke har monopol på fibernettet.

Ejerskifter og kommunikationsmuligheder, herunder håndtering af personfølsomme data
Der har, så vidt foreningen er orienteret, været 2 ejerskifter i løbet af året. Praksis ved ejerskifter er i øjeblikket, at bestyrelsen ved et ejeskifte modtager oplysninger fra fx ejendomsmægler, køber eller sælger. Det drejer sig om følgende oplysninger: navn, privatadresse, sommerhusadresse, telefonnummer og e-mailadresse Oplysningerne samles i et fælles dokument, en adresseliste, som opbevares af kasseren og lægges på Sandkassens lukkede hjemmeside. Oplysningerne bruges som redskab til at kommunikere vigtig information til grundejerne. Det kan være fællesanliggender for flere eller de samlede grundejerforeninger eller anliggender, som vedrører [image: ]. I bestyrelsen har vi drøftet, hvordan vi sikrer, at vi håndterer de data, som vi får, på en forsvarlig måde og i overensstemmelse med den nuværende lovgivning. Bestyrelsen har derfor udarbejdet et udkast til en forretningsgang, som udsendes inden og på forelægges på årets generalforsamling.




Vedligeholdelse af strandstier og adgangsmuligheder til vandet.
Der er i løbet af året etableret faskiner ved åen i det sydlige område af vores forening, som en kort overgang skabte en fin adgang til vandet.  Men konstruktionen er udført på en måde, så vandet løber uden om disse faskiner. Dette har bestyrelsen forsøgt ændret gennem en kontakt til Jammerbugt Kommune. 

Ved sti 2 er trappen til stranden delvist sandet til i forbindelse med vinterens storme. Trappen kan derfor ikke anvendes og i stedet foregår adgang til og fra stranden udenom trappen – via klitten. Hermed nedbrydes bevoksningen og klitten blotlægges. Dette medfører forøget sandflugt. Bestyrelsen har drøftet, hvad der kan gøres og har blandt andet forespurgt Naturstyrelsen, om der må sættes skilte op, der forbyder færdsel i klitten omkring trappen. Det forudsætter selvfølgelig, at trappen kan bruges. Bestyrelsen er i dialog med Naturstyrelsen om muligheder, der kan forbedre forholdene. 

Naturstyrelsen har endnu ikke fastlagt en dato for årets klitsyn men har kontaktet os for at høre, hvilken belægning, der ønskes på stierne for at undgå sandflugt. Til dette har vi svaret, at vi ønsker, den belægning, der bedst muligt forebygger sandflugt.

Bestyrelsen har ikke fundet anledning til at drøfte yderligere om adgangsforholdene.

Opsætning af hjertestartere
I vejudvalget, som består af repræsentanter fra 5 grundejerforeninger omkring Redningsvejen Nord, har man drøftet opsætning af 2 hjertestartere i området. Årsagen til dette kan tilskrives en situation i 2018, hvor brugen af en hjertestarter ville have været oplagt, hvis den havde været til rådighed. Bestyrelsen finder det meget relevant at der opsættes hjertestartere og har derfor fundet anledning til at foreslå en kontingentforhøjelse, så projektet kan gennemføres. Projektet er dog fortsat i proces og de endelige udgifter ved indkøb, vedligehold samt placering mv er endnu ikke klarlagt, men ønskes drøftes på generalforsamlingen. Der er 3 tilbud, som er udsendt til medlemmerne inden Generalforsamlingen.

Nyt fra Jammerbugt Kommune til grundejerne fra møder i sammenslutningen af sommerhusgrundejerforeninger og bestyrelsen for sammenslutningen og Jammerbugt Kommune/Det årlige formandsmøde:

Generalforsamling i sammenslutningen af sommerhusejerforeninger den 6. april 2019
Her har vi udvalgt de punkter, som vi gerne vil trække frem. Alle kan læse referat på foreningens hjemmeside, hvor referaterne fra møderne er tilgængelige. Det følgende (kursiverede) er kopieret fra referatet.
Affaldshåndtering: Der er ny national affaldsplan på vej for at kommunerne kan nå målet om 50 pct. genanvendelse i 2022. Jammerbugt Forsyning vil formentlig fortsætte samarbejdet med Aalborg kommune og RenoNord. P.t. overvejes løsning med farvede affaldsposer.  Bliver det løsningen må vi forvente, at der skal containere i alle sommerhuse.  Til gengæld vil vi kunne undgå flere containere på hver grund og forskellige tunge renovationsvogne. 
Stofa og Internet. Det har givet utilfredshed i mange grundejerforeninger, at takster er steget, og at løsning med dvale om vinteren ikke blev meldt ordentligt ud. Vi skrev ud til foreningerne, da Stofas ændrede vilkår var kendte. Vi er bekendt med, at nogle foreninger undersøger alternativer og har skrevet ud til alle foreninger, og at You See udvider deres løsning, der bygger på telefonnettet. Vi fik med meget kort varsel indbydelse til deltagelse i møde vedr. Bredbåndspuljen, som vi udsendte. Os bekendt fik Nordjylland ikke del i puljen. I eftersommeren fusionerede Eniig og SE. Det bringer Bredbånd Nord og Stofa sammen. Knud Jørgensen er nyvalgt medlem af SEs repræsentantskab og følger udviklingen.
Jægerforbundet undersøger, om der er bestand af mårhund i sommerhusområderne, samt hjælpe med bekæmpelse.
På det årlige møde med kommunen aftaltes, at der i år på formandsmødet 29. maj 2019 sættes fokus på kystbeskyttelse/klimatilpasning, indbrudssikring og renovation.
Vi drøftede koordinering af oprydningsdage. Kommunen samarbejder med Hold Danmark Rent, der bliver 5. maj 2019, og kommunen vil indbyde foreningerne til at deltage. Varslet vil forhåbentligt blive bedre i fremtiden.
Det rekreative stinet mellem Blokhus og Vorupør skal udbygges (Vestkystsporet).
Det årlige formandsmøde den 29. maj 2019
Det årlige formandsmøde afholdes først efter generalforsamlingen. Den endelige dagorden er sendt til bestyrelsen til den 16. maj, og dagordenen er udsendt til alle foreningens medlemmer. Referatet vil også være tilgængeligt på vores hjemmeside. Hovedpunkterne er 

· Politiet om indbrudssikring
· Kystbeskyttelse og planer for klimatilpasning
· Renovationsordning.
Indkomne forslag fra bestyrelser omhandler Beredskabsplan i forbindelse med evakuering og Tidsplan of nye lokalplaner

Vi vil samtidig søge at få en opfølgning på emner fra 2018, som bl.a. var 
· Ren strand og klit og de initiativer, som ligger der, fx mht. støtte til grundejerforeningernes initiativer fx mht. Indsamling af affald. Kommunen ved Carsten Frisk står til rådighed. Man kan også læse her fra Naturstyrelsen via fødevare- og miljøstyrelsen: www.mst.dk

· Destinationsprojektet Blokhus – Løkken

· Kyst og kystanalyse

Efter mødet og når der foreligger et referat, sender bestyrelsen det ud til alle i grundejerforeneingen.

Som afslutning på årsberetningen ønsker bestyrelsen alle en god sommer og minder om, at der er gode huskeregler på Kommunens og Beredskabsstyrelsens hjemmeside om brandbekæmpelse, herunder blandt andet at det med at fjerne al kvas, at have en branddasker hængende samt en haveslange, der er så lang, at den kan nå rundt om grunden eller i hvert fald huset.

